उनी एउटा उच्चकोटिका लेखक त थिए नै, सफल चित्रकार र कुशल अभिनेता पनि थिए । दार्शनिक थिए । उनले लेखेका कैयौँ रचना दर्शनमा आधारित छन् । उनले कैयौँ नाटकमा आफूलाई मञ्चित गरे । नाट्यविधाप्रतिको त्यही लगाव अनि सक्रियतालाई सम्मान गर्दै उनलाइ ‘नाट्यसम्राट’को पदवी दिइएको छ । नेपाली वाङमयको उत्कृष्ट र उच्चकोटिको सेवा गरेबापत सम गोरखादक्षिणबाहु प्रथमबाट विभूषित भए । उनले राजकीय पदक, त्रिभुवनजयन्ती पदक, त्रिभुवन प्रज्ञापुरस्कार पाए । ‘पृथ्वी प्रज्ञा पुरस्कार’बाट सम्मानित हुने पहिलो स्रष्टा पनि उनै थिए ।उनका नाटक, कविता, निबन्ध, प्रबन्ध, जीवनी र कथा गरेर तीन दर्जनभन्दा बढी कृति प्रकाशित छन् ।
